**Rūta Meilutytė** (sündinud 19. märtsil 1997 Kaunases) on Leedu ujuja.

2012. aasta suveolümpiamängudel võitis ta naiste 100 m rinnuliujumises kuldmedali, saades Leedu noorimaks olümpiavõitjaks. Ühtlasi sai temast esimene ujuja, kes on pärast Leedu taasiseseisvumist ujumises kuldmedali võitnud.

Ta jagab 100 meetri rinnuliujumise maailmarekordit lühirajal (1.02,36). Ta on 50 meetri rinnuliujumise (29,48) ja 100 meetri rinnuliujumise (1.04,35) endine maailmarekordiomanik.

Aastatel 2012 ja 2013 valiti ta Leedu aasta sportlaseks ning 2015. aastal aasta naissportlaseks.

Isiklik elu
-----------

Rūta Meilutytė sündis Kaunases 1997. aastal Saulius Meilutise ja Ingrida Meilutienė tütrena. 2001. aasta märtsis jäi Rūta ema ülekäigurajal auto alla ja hukkus. Laste isa Saulius teenis perele elatist USA-s töötades. Pärast õnnetust naasis ta küll kodumaale, ent parema sissetuleku nimel siirdus peagi tööle Inglismaale. 2010. aastast elab Rūta koos isaga Inglismaal.

Karjäär
-------

2010. aastal purustas ta esimesed Leedu rekordid 50 m ja 100 m rinnuliujumises.

Enne 2012. aasta suveolümpiamänge sai Rūta Meilutytėst noorim Leedu ujuja, kes on olümpianormi täitnud. Londoni olümpiamängudel sai ta 100 m rinnuliujumises kvalifikatsioonivõistlusel esikoha ajaga 1:05.56, mis oli ka uus Leedu rekord. 100 m rinnuliujumise poolfinaalides sai Meilutytė samuti esikoha ajaga 1:05.21, mis oli uus Euroopa ja järjekordne uus Leedu rekord. Finaalis võitis Rūta Meilutytė kuldmedali ajaga 1:05.47.

2013. aastal püstitas ta Barcelonas toimunud veealade MMil poolfinaalis 100 m rinnuliujumises maailmarekordi ajaga 1:04.35, senine maailmarekord oli kümnendiku võrra kehvem ja kuulus 2009. aastast ameeriklanna Jessica Hardyle.

2015. aasta maailmameistrivõistlustel sai ta hõbemedali 100 m rinnuliujumises.

2016. aasta suveolümpiamängududel Rio de Janeiros tuli ta 100 m rinnuliujumises 1.07,32-ga seitsmendaks.

2017. aasta maailmameistrivõistlustel Budapestis tuli ta 100 m rinnuliujumises neljandaks. Samadel võistlustel ületas ameeriklanna Lilly King tema maailmarekordi 23 sekundisajandikuga. Meilutytė tuli neljandaks ka 50 meetri rinnuliujumises ning King purustas tema maailmarekordi ka sel distantsil.

2019. aasta mais teatas ta sportlaskarjääri lõpetamisest, kuna teda ähvardas dopinguproovide andmata jätmise eest kaheaastane võistluskeeld.

Isiklikud rekordid
------------------

Allikas

Suures basseinis

| Ala | Tulemus | Aeg | Koht |
| --- | --- | --- | --- |
| 50 m vabalt | **25,04** NR | 3. august 2018 | Suurbritannia Glasgow |
| 100 m vabalt | **54,94** NR | 28. august 2013 | Araabia Ühendemiraadid Dubai |
| 200 m vabalt | **2.00,11** NR | 10. aprill 2014 | Suurbritannia Glasgow |
| 50 m selili | **28,78** NR | 29. august 2013 | Araabia Ühendemiraadid Dubai |
| 100 m selili | **1.04,19** | 7. mai 2012 | Suurbritannia Plymouth |
| 50 m rinnuli | **29,48** ER | 3. august 2013 | Hispaania Barcelona |
| 100 m rinnuli | **1.04,35** ER | 29. juuli 2013 | Hispaania Barcelona |
| 200 m rinnuli | **2.25,62** NR | 9. august 2017 | Itaalia Rooma |
| 50 m liblikat | **27,14** NR | 28. august 2013 | Araabia Ühendemiraadid Dubai |
| 200 m kompleksi | **2.12,32** NR | 29. august 2013 | Araabia Ühendemiraadid Dubai |

Väikeses basseinis

| Ala | Tulemus | Aeg | Koht |
| --- | --- | --- | --- |
| 50 m vabalt | **24,95** NR | 20. detsember 2013 | Leedu Anykščiai |
| 100 m vabalt | **53,54** NR | 13. detsember 2012 | Türgi İstanbul |
| 50 m selili | **28,36** NR | 7. detsember 2013 | Suurbritannia Millfield |
| 50 m rinnuli | **28,81** ER | 3. detsember 2014 | Katar Doha |
| 100 m rinnuli | **1.02,36** **MR** | 12. oktoober 2013 | Venemaa Moskva |
| 200 m rinnuli | **2.22,21** NR | 3. august 2017 | Venemaa Moskva |
| 100 m kompleksi | **57,68** NR | 14. detsember 2013 | Taani Herning |
| 200 m kompleksi | **2.09,55** NR | 22. detsember 2012 | Leedu Anykščiai |

Maailmarekordid
---------------

Pikal rajal
Rūta Meilutytė püstitas pikal rajal kokku kaks maailmarekordit, millest ühe 50 m rinnuliujumises ja ühe 50 m rinnuliujumises.

| Jrk.nr | Ala | Tulemus | Aeg | Koht |
| --- | --- | --- | --- | --- |
| **1.** | 50 m rinnuli | 29,48 | 3. august 2013 | Hispaania Barcelona |
| **2.** | 100 m rinnuli | 1.04,35 | 29. juuli 2013 | Hispaania Barcelona |

Lühirajal
Rūta Meilutytė püstitas lühirajal ühe maailmarekordi – 100 meetri rinnuliujumises.

| Jrk.nr | Ala | Tulemus | Aeg | Koht |
| --- | --- | --- | --- | --- |
| **1.** | 200 m rinnuli | 1.02,36 | 12. oktoober 2013 | Venemaa Moskva |

Märkused
--------

1. ↑  Jagab maailmarekordit koos Jamaica ujuja Alia Atkinsoniga.

Viited
------

1. ↑  Leedu noor imeujuja püstitas trumpalal elu esimese maailmarekordi, Postimees online, 29. juuli 2013
2. ↑  "Dopingupatuseks tembeldatud Leedu ujumise imelaps lõpetas karjääri". Sport Delfi. 22.5.2019. Vaadatud 22.5.2019
3. ↑  Rūta Meilutytė. swimrankings.net. Vaadatud 22.5.2019

Välislingid
-----------

|  |  |
| --- | --- |
|  | Pildid, videod ja helifailid Commonsis: **Rūta Meilutytė** |

* Rūta Meilutytė FINA lehel
* Rūta Meilutytė SwimSwami lehel